
Gweithdrefn Apelio – Adolygiad o Benderfyniadau Amgylchiadau Lliniarol

Mae'r weithdrefn hon yn darparu ar gyfer sylwadau yn erbyn penderfyniadau Amgylchiadau Lliniarol.

1. Mae gan fyfyrwyr hawl i ofyn am adolygiad yn dilyn penderfyniad gan Bwyllgor Amgylchiadau Lliniarol i sicrhau bod gweithdrefnau priodol yn cael eu dilyn, a bod y penderfyniad a wnaed yn rhesymol. Rhaid cyflwyno unrhyw gais gan ddefnyddio'r ffurflen gais ar-lein heb fod yn hwyrach na 14 diwrnod o ddyddiad yr hysbysiad a anfonir gan yr Ysgol. Ni dderbynnir ceisiadau a gyflwynir y tu allan i'r amserlen hon. 

2. Dim ond unwaith y bydd y cais Amgylchiadau Lliniarol cychwynnol wedi'i ystyried a bod canlyniad wedi’i ddarparu y mae gan fyfyrwyr hawl i gyflwyno cais am adolygiad.

3. Rhaid cefnogi pob cais gyda thystiolaeth ategol. Ni fydd unrhyw gais a dderbynnir heb y dystiolaeth angenrheidiol yn cael ei dderbyn. Rhaid i'r holl dystiolaeth a gyflwynir fod yn Saesneg neu'n gyfieithiad ardystiedig. Ni dderbynnir tystiolaeth nad yw'n cael ei chyflwyno yn Saesneg neu gyfieithiad ardystiedig. Rhaid i gyfieithiadau ardystiedig gadarnhau ei fod yn 'gyfieithiad cywir a gwir' o'r ddogfen wreiddiol. Rhaid iddynt gynnwys dyddiad y cyfieithiad a rhaid iddynt nodi enw llawn a manylion cyswllt y cyfieithydd neu gynrychiolydd y cwmni cyfieithu.

4. Dim ond ceisiadau sy'n seiliedig ar un neu'r ddau o'r seiliau canlynol y mae Prifysgol Metropolitan Caerdydd yn barod i’w hystyried:

4.1 Mae yna dystiolaeth newydd a pherthnasol, nad oedd ar gael am reswm da adeg cyflwyno'r cais Amgylchiadau Lliniarol. Ni allwch nodi rhesymau newydd ar y cam hwn a rhaid i chi ddangos nad oedd y dystiolaeth yn hygyrch nac yn hysbys i chi adeg y cyflwyniad gwreiddiol. Ni fydd tystiolaeth a gyflwynir a oedd ar gael i chi, ond heb ei chyflwyno gyda'r cais gwreiddiol, yn cael ei hystyried. 

4.2 Roedd afreoleidd-dra yn y broses o gynnal y Weithdrefn Amgylchiadau Lliniarol wrth ystyried y cais, sy'n achosi amheuaeth resymol a fyddai'r pwyllgor dan sylw wedi dod i'r un penderfyniad pe na bai wedi digwydd.

5. Bydd apeliadau’n cael eu cadw'n gyfrinachol ac eithrio lle:

i. mae datgelu'r apêl a'i chynnwys i staff sydd wedi'u hyfforddi'n briodol yn angenrheidiol i wneud cynnydd gyda'r apêl;

ii. rhaid cysylltu â staff y Brifysgol am wybodaeth neu i wneud sylwadau mewn perthynas â chynnwys yr apêl, er mwyn ymchwilio'n briodol i'r apêl;

iii. bernir y gallai fod pryderon am les uniongyrchol y myfyriwr, ac os felly gall y Gwasanaethau Cofrestru ofyn i'r Tîm Llesiant yn Gwasanaethau Myfyrwyr gysylltu â'r myfyriwr i sefydlu a oes modd darparu unrhyw gymorth;

iv. mae gwybodaeth yn yr apêl yn arwain at bryder diogelu mewn perthynas â'r myfyriwr neu rywun arall, ac os felly gofynnir am gyngor gan Arweinydd Diogelu'r Brifysgol.

Rhaid i fyfyrwyr gydsynio i'r uchod er mwyn cyflwyno cais am apêl.

Bydd canlyniadau apêl yn cael eu cofnodi er mwyn nodi tueddiadau a llywio adolygiad y Brifysgol o weithdrefnau, ond wrth rannu ystadegau yn fewnol, nid oes modd adnabod myfyrwyr unigol.

I gael rhagor o wybodaeth am Breifatrwydd Data, cyfeiriwch at Ddatganiad Preifatrwydd Data Prifysgol Metropolitan Caerdydd  neu cysylltwch â’r Swyddog Cydymffurfio Gwybodaeth a Data drwy anfon e-bost i DataProtection@cardiffmet.ac.uk 

Trwy gyflwyno apêl, mae myfyrwyr yn cydsynio i'w cais a thystiolaeth ategol gael eu prosesu yn unol â'r uchod. Nodwch os nad yw myfyrwyr yn cydsynio ni fyddant yn gallu cyflwyno cais am apêl.

6. Bydd yr Is-Ganghellor (neu enwebai), yn gwrthod unrhyw gais: 

6.1 sy’n cyflwyno gwybodaeth, yr oedd y myfyriwr yn gwybod amdani, ac a allai fod wedi cael ei chyflwyno gan y myfyriwr yn ei gais Amgylchiadau Lliniarol gwreiddiol;

6.2 nad yw'n darparu unrhyw dystiolaeth o afreoleidd-dra wrth gynnal y Weithdrefn Amgylchiadau Lliniarol wrth ystyried y cais.

7. Fel arfer darperir unrhyw ganlyniadau o fewn pedair wythnos waith i dderbyn cais.

8. Os gwrthodir cais, anfonir llythyr canlyniad at y myfyriwr gan gynnwys esboniad am y penderfyniad. 

9. Os yw’r Is-Ganghellor (neu enwebai) yn penderfynu bod achos i'w ystyried, bydd yn cael ei gyfeirio at Gadeirydd y Bwrdd Apêl am benderfyniad gweithredol Cadeirydd ac yna'n cael ei gyfeirio'n ôl at y Pwyllgor Amgylchiadau Lliniarol perthnasol i'w ystyried ymhellach.

10. Os yw'r myfyriwr, yn dilyn cais llwyddiannus, yn dal yn anfodlon â’r canlyniad, gall ofyn am Lythyr Cwblhau Gweithdrefnau.

11. Yn unol â Deddf Addysg Uwch 2004 fel y'i diwygiwyd gan Ddeddf Hawliau Defnyddwyr 2015, dynodwyd Swyddfa'r Dyfarnwr Annibynnol ar gyfer Addysg Uwch (yr OIA) yn weithredwr cynllun annibynnol yng Nghymru ar gyfer adolygu cwynion myfyrwyr.

Unwaith y bydd holl weithdrefnau perthnasol y Brifysgol uchod wedi cael eu dilyn, gall ymgeisydd gyflwyno cwyn i'r OIA os nad yw'n fodlon â'r canlyniad. Rhaid cyflwyno unrhyw gŵyn o'r fath drwy anfon Ffurflen Gŵyn wedi'i chwblhau ynghyd â'r holl wybodaeth berthnasol i'r OIA o fewn deuddeg mis i'r dyddiad a nodir ar y "Llythyr Cwblhau Gweithdrefnau" gan y Brifysgol ar ôl cwblhau ei gweithdrefnau mewnol. Mae'r wybodaeth hon i’w gweld ar eu gwefan https://www.oiahe.org.uk

